'ฟิทช์'คงอันดับเครดิต เอไอเอประเทศไทย
ฟิทช์ เรทติ้งส์ คงอันดับการเงินภายในประเทศ บริษัท เอไอเอ ประเทศไทย ที่ &#8220;AAA(tha)&#8221;
22 เม.ย. 2559

ฟิทช์ เรทติ้งส์ คงอันดับการเงินภายในประเทศ บริษัท เอไอเอ ประเทศไทย ที่ “AAA(tha)”
ฟิทช์ เรทติ้งส์ ประเทศไทย ระบุว่า ปัจจัยสนับสนุนอันดับเครดิตของบริษัท เอไอเอ ประเทศไทย ที่ “AAA(tha)” มาจากความแข็งแกร่งทางการเงิน สะท้อนถึงสถานภาพทางกฎหมายของบริษัท เอไอเอ ประเทศไทย ที่มีสถานะเป็นสาขาของบริษัท เอไอเอ (AIACL) อันดับเครดิตยังสะท้อนถึงการที่บริษัท เอไอเอ มีเครือข่ายทางการตลาดที่แข็งแกร่ง ผลการดำเนินงานที่อยู่ในระดับที่ดีต่อเนื่องและระดับเงินกองทุนที่แข็งแกร่ง
ทั้งนี้ ประเทศไทยเป็นตลาดที่ใหญ่เป็นอันดับ 2 ของบริษัท เอไอเอ รองจากฮ่องกง โดยกำไรจากการดำเนินงานหลังหักภาษีและรายได้เบี้ยประกันจากประเทศไทยมีสัดส่วนที่ 17.2% และ 16.7% ของกำไรจากการดำเนินงานหลังหักภาษีและเบี้ยประกันรวมของบริษัท เอไอเอ ในปี 2558 
ขณะที่บริษัท เอไอเอ ประเทศไทย เป็นบริษัทประกันชีวิตที่ใหญ่ที่สุดในประเทศไทย โดยมีส่วนแบ่งทางการตลาดในด้านเบี้ยประกันรวมที่ 21.9% ในช่วง 11 เดือนแรกของปี 2558 มีระดับเงินกองทุนตามเกณฑ์ของประเทศไทยในการกำกับความเสี่ยงด้านเงินกองทุน (RBC) ที่ 460% ณ สิ้นเดือน ก.ย. 2558 สูงที่สุดในอุตสาหกรรมและสูงกว่าเกณฑ์ขั้นต่ำที่ 140% อย่างมาก และยังคงมีผลการดำเนินงานที่ดีอย่างต่อเนื่อง โดยบริษัทมีอัตรากำไรจากมูลค่าของธุรกิจใหม่ที่ปรับตัวดีขึ้นเป็น 75.8% ในปี 2558 จาก 63.2% ในปีก่อน และอัตราส่วนกำไรสุทธิต่อส่วนของผู้ถือหุ้นที่ 11.6% ต่อปี ในไตรมาส 3 ปี 2558